# Latvijas Farmaceitu biedrības

#  apbalvojumu padomes nolikums

**I Vispārīgie jautājumi**

1. Latvijas Farmaceitu biedrības (turpmāk – LFB) apbalvojumu padomes nolikums (turpmāk – Nolikums) nosaka LFB apbalvojumu padomes (turpmāk – Padome) mērķi, tiesisko statusu, funkcijas, uzdevumus, tiesības, sastāvu, izveidošanas kārtību un darba organizāciju.
2. Padomes darbības mērķis ir pieņemt lēmumus par LFB apbalvojumu piešķiršanu, ievērojot katra konkrētā apbalvojuma nolikumā minētos nosacījumus.
3. Padome ir LFB struktūrvienība.

**II Padomes funkcija, pienākumi un tiesības**

1. Padomes funkcijas ir izvērtēt apbalvojumiem nominētās fiziskās un juridiskās personas un pieņemt lēmumu par apbalvojumu piešķiršanu, ievērojot katra konkrētā apbalvojuma nolikuma nosacījumus.
2. Padomei ir sekojoši uzdevumi:
	1. izskatīt saņemtos priekšlikumus par nominēšanu apbalvojumam, izvērtēt to saturisko atbilstību katra konkrētā apbalvojuma nolikumam;
	2. nepieciešamības gadījumā, lai pieņemtu lēmumu par apbalvojuma piešķiršanu vai ja to nosaka apbalvojuma nolikums, tikties ar nominētajām personām interviju veikšanai;
	3. lemt par apbalvojuma piešķiršanu;
	4. veidot nominēto personu un apbalvojamo sarakstus, iepazīstinot ar tiem LFB valdi;
	5. informēt par lēmumu personas, kurām tiek piešķirts apbalvojums, nepieciešamības gadījumā – arī personas, kuras tika nominētas, bet apbalvojums netiek piešķirts;
	6. plāno un organizē apbalvojumu izgatavošanas procesu un pasniegšanas procedūras;
	7. izvērtē un nepieciešamības gadījumos izstrādā priekšlikumus LFB apbalvojumu nolikumu grozījumiem.
3. Padomei ir tiesības:
	1. saņemt informāciju, kas nepieciešama padomes funkciju un pienākumu izpildei;
	2. pēc vajadzības piesaistīt vēl citus LFB biedrus vai ekspertus, kas nav Padomes sastāvā, ja tas nepieciešams uzdevumu veikšanai;
	3. izstrādāt un sniegt priekšlikumus LFB valdei, LFB prezidentam par jautājumiem, kas saistīti ar apbalvojumu nolikumiem;
	4. ierosināt LFB valdei Padomes locekļa atbrīvošanu no viņa pienākumiem pirms termiņa un sniegt priekšlikumu jauna Padomes locekļa kandidatūrai, saskaņā ar šī nolikuma nosacījumiem;
	5. ierosināt sasaukt Padomes sēdes, norādot laiku un vietu.

**III Padomes sastāvs un izveidošanas kārtība**

1. Padomes locekļus pēc LFB kongresa apstiprina LFB valde uz savu pilnvaru laiku.
2. Padomes sastāvā ir 7 Padomes locekļi, kur obligāti ir:
	1. LFB prezidents;
	2. Rīgas Stradiņa universitātes Farmācijas fakultātes dekāns vai cits viņa deleģēts augstskolas pārstāvis;
	3. Latvijas universitātes farmācijas studiju programmas vadītājs vai cits viņa deleģēts augstskolas pārstāvis;
	4. Ētikas komisijas loceklis;
	5. LFB komercsabiedrības SIA ’’Medikamentu informācijas centrs’’ žurnāla “Materia Medica’’ redaktors.
3. Par Padomes locekļiem var būt tikai LFB biedri, Goda biedri vai atbalstītāji.
4. Padomes locekļi, atklāti balsojot, no sava vidus ievēl Padomes vadītāju.
5. Padomes locekļus no viņa pienākumiem pirms termiņa var atbrīvot LFB prezidents pēc valdes lēmuma vai pēc attiecīgā locekļa personiska lūguma. Padomes locekļu pilnvaras beidzas viņa nāves gadījumā. Visos šajos gadījumos LFB valde apstiprina jaunus Padomes locekļus ievērojot Nolikuma 8. punktā minēto obligāto pārstāvniecību.
6. Padomes locekļus no viņa pienākumiem pirms termiņa var atbrīvot LFB prezidents pēc valdes lēmuma, ja:

12.1.Padomes loceklis bez attaisnojoša iemesla vairāk kā divas reizes pēc kārtas nav piedalījies Padomes darbā vai nepilda Padomes locekļa pienākumus citu iemeslu dēļ;

12.2.par Padomes locekli tā pilnvaru laikā ir skatīta lieta LFB Ētikas komisijā un pieņemts lēmums par Farmaceitu ētikas kodeksa pārkāpumiem;

12.3.citos gadījumos.

13. Padomes locekļi izpilda savus pienākumus bez atlīdzības.

14. Padomes darbā ar padomdevēju tiesībām var pieaicināt ekspertus vai speciālistus.

**IV Padomes darba organizācija**

1. Sēdes sasauc Padomes vadītājs un tā ir tiesīga lemt, ja sēdē piedalās vismaz 4 (četri) Padomes locekļi.
2. Sēdes tiek sasauktas vismaz vienu reizi gadā, lai apspriestu Apbalvojumam nominētās personas gada ietvaros.
3. Padomes sēdes ir slēgtas.
4. Sēdes tiek protokolētas. Protokolētājs ir kāds no Padomes locekļiem, kuru Padome izvirza un apstiprina katrā sēdē *consensus* ceļā. Protokolu paraksta Padomes vadītājs un protokolētājs.
5. Padome katra LFB apbalvojuma nolikumā noteiktajā termiņā pirms Apbalvojuma pasniegšanas izskata un apstiprina Apbalvojumam nominēto personu sarakstu.
6. Lēmumu par Apbalvojuma piešķiršanu Padome pieņem katra Apbalvojuma nolikumā minētajā termiņā.
7. Apbalvojumu padomes lēmumi tiek pieņemti ar vienkāršu balsu vairākumu. Balsīm daloties, izšķirošā ir apbalvojumu padomes vadītāja balss. Balsošana ir atklāta.
8. Par Apbalvojumiem nominētajam personām un pēc tam arī par personām, kurām tiek pieņemts lēmums piešķirt Apbalvojumus, Padome informē LFB valdi tuvākajā LFB valdes sēdē.
9. Padomes locekļi nav tiesīgi balsot par lēmumu piešķirt Apbalvojumus sev vai juridiskai personai, ar kuru tai ir tiešas saistības.
10. Padome publisko personas, kurām tiek piešķirti Apbalvojumi, pirms to pasniegšanas.
11. Padome var pieņemt lēmumu par LFB piešķirtā apbalvojuma anulēšanu, ja persona:
	1. ar likumīgā spēkā stājušos tiesas spriedumu atzīta par vainīgu tīšā noziedzīgā nodarījumā;
	2. ir atteikusies no apbalvojuma pēc tā pasniegšanas un atdevusi to kopā ar dokumentiem padomei;
	3. pirms apbalvojuma pasniegšanas Padomei iesniegusi rakstveida iesniegumu par atteikšanos no piešķirtā apbalvojuma.
12. Visu ar Padomes lietvedību (izņemot protokolu rakstīšanu) saistīto darbu nodrošina LFB birojs.
13. Citus ar Padomes darbības organizāciju saistītus jautājumus nosaka pati Padome.